東宮生日六首 丁酉
作者：林光朝
朝代：宋

paragraphs: 僊掌晴煙外，龍樓曉日傍。
漢圖元自定，周曆一何長。
胄席緣三老，奎文在六章。
高禖曾鬰鬰，喬桂自蒼蒼。
冠屨來儲禁，規模出上方。
名官分庶子，說禮繼高堂。
孌彼黄花月，依然碧玉牆。
至尊飛壽斝，太上引天香。
景運千齡協，先秋九日凉。
銅扉供帳少，儉德似君王。